Viskupič, Marián, poslanec NR SR (2021-05-04):
Ďakujem pekne za slovo. Vážený pán podpredseda vlády, vážený pán predsedajúci, samotný zákon bol odôvodnený. Dovoľte mi, aby som povedal pár slov ku pozmeňovaciemu návrhu. Predmetný pozmeňujúci a doplňujúci návrh reflektuje stanovisko legislatívy Národnej rady Slovenskej republiky, v rámci ktorého sa vykonala prevažne legislatívno-technická úprava. Týmto návrhom sa taktiež spresňuje transpozícia smernice o trhoch s finančnými nástrojmi 2014/65/EÚ, MiFID II. V rámci legislatívno-technických úprav sa navrhujú upraviť vnútorné odkazy a zosúladiť predložený návrh, vládny návrh zákona tak, aby bol v súlade s legislatívnymi pravidlami tvorby zákonov. V rámci spresnení transpozície smernice o trhoch s finančnými nástrojmi ide o úpravy vyplývajúce z aplikačnej praxe, napríklad úprava spomínaných vnútorných odkazov. Ďalej sa navrhuje zachovať aktuálne nastavenú úroveň posudzovania bezúhonnosti osôb v riadiacej funkcii odpisom z registra trestov na podnet Národnej banky Slovenska. Toto je úprava, ktorá je nad rámec legislatívno-technických, takže dovolil by som si ju ešte odôvodniť bližšie. Jedná sa teda v čl. I bod 7 a dôvodom na vypustenie bodu 7 je zosúladenie postupu pri informácii na preukazovanie dôveryhodnosti osôb, teda opodstatnenosť odpisov z registra trestov podľa zákona o cenných papieroch s inými sektorovými zákonmi, ako napríklad so zákonom č. 483/2001 Z. z. o bankách, ale tiež aj so zákonom č. 492/2009 Z. z. o platobných službách. Odpis z registra trestov slúži ako listinný dôkaz preukazujúci dôveryhodnosť fyzickej osoby. Svojím obsahom poskytuje komplexný a objektívny obraz o dôveryhodnosti osoby, lebo sú v ňom zaznamenané všetky úkony, ako finálne záznamy z jednotlivých štádií trestného konania, ako napríklad právoplatné rozhodnutie súdu, prokurátora o podmienečnom zastavení trestného stíhania alebo o schválení zmieru a zastavení trestného stíhania. Z dôvodu zvyšujúceho sa trendu detailnejších posudzovaní osôb vstupujúcich alebo pôsobiacich vo finančnom sektore členov riadiaceho orgánu a s prihliadnutím na zachovanie, prípadne zvyšovanie dôvery klientov voči subjektom finančného sektora je potrebné zachovať aktuálne nastavenú úroveň posudzovania bezúhonnosti, resp. dôveryhodnosti osôb zabezpečovanú formou odpisov z registra trestov. Teraz by som si dovolil prečítať úplné znenie pozmeňovacieho návrhu. Pozmeňujúci a doplňujúci návrh poslancov Národnej rady Slovenskej republiky Mariána Viskupiča, Jozefa Hlinku, Tomáša Lehotského a Milana Kuriaka k vládnemu návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov, zákon o cenných papieroch, v znení neskorších predpisov a ktorým sa menia a dopĺňajú niektoré zákony, tlač 435. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov, zákon o cenných papieroch, v znení neskorších predpisov a ktorým sa menia a dopĺňajú niektoré zákony, tlač 435. Vo vládnom návrhu zákona navrhujeme tieto zmeny a doplnenia: 1. K čl. I bod 7 § 8 písm. b) V čl. I sa vypúšťa bod 7. Nasledovné body sa primerane prečíslujú. V súvislosti s touto zmenou sa pri spracúvaní čistopisu schváleného zákona primerane upraví ustanovenie o účinnosti. 2. K čl. I bod 24 § 56 ods. 13 V čl. I sa vypúšťa bod 24. Nasledovné body sa primerane prečíslujú. V súvislosti s touto zmenou sa pri spracúvaní čistopisu schváleného zákona primerane upraví ustanovenie o účinnosti. 3. K čl. I bod 48 § 71dl ods.1 Bod 48 znie: „48. V § 71dl ods. 1 sa slová „ods. 29 a 30“ nahrádzajú slovami „ods. 30 a 31“ a slová „základného imania“ sa nahrádzajú slovami „počiatočného kapitálu“.“. 4. K čl. I nový bod 49 § 71dl ods. 2 a 3 V čl. I sa za doterajší bod 48 vkladá nový bod 49, ktorý znie: "49. V § 71dl ods. 2 a 3 sa slová „základného imania“ nahrádzajú slovami „počiatočného kapitálu“.“. Nasledovné body sa primerane prečíslujú. Tento bod nadobúda účinnosť 26. júna 2021, čo sa pri spracúvaní čistopisu schváleného zákona premietne v ustanovení o účinnosti. 5. K čl. I bod 55 § 73f ods. 1 Bod 55 znie: „55. V § 73f ods. 1 sa za slovo „stratu“ vkladá čiarka a slová „jeho odolnosť voči riziku“, slová „so zreteľom na zistenú úroveň jeho znalostí a skúseností“ sa nahrádzajú slovami „a ktoré zodpovedajú jeho odolnosti voči riziku a schopnosti znášať straty“ a slová „ods. 19“ sa nahrádzajú slovami „ods. 22“. Poznámka pod čiarou k odkazu 58ha) znie: „58ha) Čl. 54 a 55 delegovaného nariadenia (EÚ) 2017/565 v platnom znení.“.“. 6. K čl. I nový bod 57 § 73g ods. 1 V čl. I sa za doterajší bod 56 vkladá nový bod 57, ktorý znie: „57. V § 73g ods. 1 sa slová „ods. 19“ nahrádzajú slovami „ods. 22“.“. Nasledovné body sa primerane prečíslujú. Tento bod nadobúda účinnosť 26. júna 2021, čo sa pri spracúvaní čistopisu schváleného zákona premietne v ustanovení o účinnosti. 7. K čl. I nový bod 97 V čl. I sa za doterajší bod 96 vkladá nový bod 97, ktorý znie: „97. V § 145 ods. 1 písm. d) sa slová „§ 140 ods. 1 alebo 3“ nahrádzajú slovami „§ 138 až 142“.“. Nasledovné body sa primerane prečíslujú. Tento bod nadobúda účinnosť 26. júna 2021, čo sa pri spracúvaní čistopisu schváleného zákona premietne v ustanovení o účinnosti. 8. K čl. I bod 106 § 173zf Bod 106 znie: „106. Za § 173ze sa vkladá § 173zf, ktorý vrátane nadpisu znie: „§ 173zf Prechodné ustanovenia k úpravám účinným od 26. júna 2021 (1) Povolenia udelené Národnou bankou Slovenska podľa § 54 ods. 12 druhej vety v znení účinnom do 25. júna 2021 zanikajú 26. júna 2021. (2) Ustanovenie § 56 ods. 13 sa uplatňuje najneskôr do 31. decembra 2021.“.“. V súvislosti s pozmeňujúcim návrhom si dovoľujem vyňať bod 1 spoločnej správy na osobitné hlasovanie. Pán predsedajúci, ďakujem pekne, skončil som.